Suomi-koulujen tuki ry:n toimintakertomus

TOIMINTAKERTOMUS 1.6.2017–31.5.2018

Suomi-koulujen tuki ry on jatkanut kuluneen toimintavuoden aikana työtänsä Suomi-koulujen ja erityisesti Suomi-koulujen opettajien työn tukemiseksi. Olemme olleet säännöllisesti yhteydessä jäsenistöömme, antaneet neuvoja ja vastauksia moniin koulujen toimintaa, koulutuspäiviä ja opettajia koskeviin kysymyksiin. Uusia kouluja olemme neuvoneet toiminnan aloittamista ja kouluyhdistyksen perustamista koskevissa kysymyksissä. Olemme myös vastanneet lukuisiin Suomesta saamiimme Suomi-kouluja koskeviin kyselyihin. Näitä yhteydenottoja olemme tarvittaessa välittäneet jäsenillemme. Suomi-kouluja koskevia kirjoituksia ja artikkeleita on kirjoitettu Suomessa ja ulkomailla toimintavuoden aikana.

Yhdistyksessämme oli toimintavuoden aikana tammikuussa 2018 jäseninä yhteensä 699 jäsentä ja 145 Suomi-koulua. Yhdistyksen jäsenrekisteri uudistettiin toukokuussa 2018.

Yhdistyksen hallitus on pitänyt toimintavuoden aikana 3 kokousta. Hallituksen jäsenet ovat osallistuneet aktiivisesti yhdistyksen päätöksentekoon. Hallituksessa ovat olleet perustajajärjestöjen edustajina:

Anne Helttunen (sihteeri), Äidinkielenopettajain liitto, varahenkilö Tytti Toivonen, Maarit Hyvärinen, Suomi-Seura, varahenkilönä Tina Strandberg, Tuija Tammelander (varapuheenjohtaja ja kassanhoitaja) Kansanvalistusseura, varahenkilönä Satu Reinikainen, Maija Kukkola Kesälukioseura, varahenkilönä Elli-Noora Kumpulainen.

Suomi-koulujen opettajia ovat hallituksessa edustaneet Inka Kuusela Frankfurtin Suomi-koulusta, Mari Karppanen Wroclawin Suomi-koulusta ja Elisa Pylkkänen Montrealin Suomen Kielen Koulusta. Varajäseninä ovat toimineet Annukka Jokinen, Kaisa Kuula-Bullat ja Pirjo Tukia.

Yhdistyksen puheenjohtajana on toiminut Veera Toivonen. Sihteerimme Anne Helttusen apuna on toiminut Christina Alho.

Suomi-koulujen tuki ry:n nettityöstä ovat huolehtineet kuluneen vuoden aikana Nettienkelit, Jon Haglund, Eeva Salomaa-Jago, Eini Mäntylä ja Veera Toivonen, yhdistyksen kirjanpidosta on vastannut tilitoimisto Tilibic Oy, toiminnantarkastajana on toiminut Christina Alho.

Olemme antaneet apua maakohtaisten koulutuspäivien ohjelmien suunnittelussa. Olemme lähettäneet jäsenillemme puheenjohtajan kirjeitä, jossa olemme kertoneet tärkeimmistä ajankohtaisista asioista. Jäsenkirjeiden mukana olemme lähettäneet Suomi-koulujen käyttöön soveltuvia tiedonantoja eri toimijoilta. Olemme jakaneet tietoa ja vinkkejä Suomi-koulujen opettajat – Facebook-sivustolla.

Puheenjohtaja on ollut kouluttajana Iso-Britannian, Yhdistyneiden Arabiemiraattien, Singaporen ja Malesian – koulutupäivillä.

Kuluneen toimintavuoden tavoitteena on ollut kartoittaa uuden opetusmateriaalin tarvetta. Elisa Pylkkänen laati kyselyn opettajakunnalle, kysely toteutettiin toimintavuoden aikana.

Yhdistyksen nettisivut uudistettiin keväällä 2018. Samassa yhteydessä tuli uudistaa jäsenrekisterin ylläpito, koska EU:n uusi tietosuoja-asetus astui voimaan toukokuussa 2018. Uusien nettisivujen päivityksestä vastasivat puheenjohtaja ja Wroclavin Suomi-koulun Eini Mäntylä.

Suomi-koulujen tuki ry. sai 5000 euron lahjoituksen Helena Prihalta. Helena Prihan toive oli, että tällä rahalla toimitetaan kouluille suomalaisia lasten- ja nuortenkirjoja. Tähän lukupiiriin ilmoittautui seuraavat Suomi-koulut toukokuun loppuun mennessä: Zürich, Kingston, Aachen, Belgia, Toronto, Lontoo, Hania, Pariisi, Frankfurt, Montreal, Ottawa, Cambridge, Bergen. Osa kirjoista valittiin toukokuussa 2018 ÄOL:n Anne Helttusen sekä kirjavinkkari Ilona Savolaisen ammattitaidolla.

Yhdistys oli mukana Kulttuuriperintökasvatusseuran kulttuuriperintöhankkeessa, jonka tarkoitus oli tuoda esiin tapoja ja tervehtimiskulttuuria eri maissa. Tästä projektista puheenjohtaja kirjoitti kirjeissään kuluneen vuoden aikana. Yhdistys keskusteli Crisis Management Initiative (CMI) -organisaation kanssa opetusmateriaaleista ja jakoi tietoa sekä yritti innostaa tutustumaan CMI:n opetusmateriaaleihin puheenjohtajan kirjeissään ja koulutuksissaan.

Yhdistys on julkaissut jäsensivuillaan elokuun 2017 koulutuspäivien aikana Opetushallituksessa pidettyjen luentojen materiaalia.

Tuki ry:n sivustolle on kuluneen vuoden aikana pyydetty useita esittelyjä. Koulujen esittelyt ovat toinen toistaan mielenkiintoisempia ja antavat paljon informaatiota kunkin koulun toiminnasta.

Olemme toimittaneet aikaisempia materiaaleja (Uusi Tekstitulkki, Kotimaana suomen kieli, Me ja meidän Suomi-koulu) Suomi-koulujen opettajille. Koulut ja oppilaat ovat jatkaneet aiempina vuosina perustettuja lukupiirejä lukemalla aikaisemmin kouluille lähettämiämme kirjoja ja kirjoittamalla niistä sekä kirjoista, joita oppilaat ovat muuten saaneet käsiinsä.

Eduskunnan sivistys- ja tiedejaosto pyysi yhdistykseltä asiantuntijalausuntoa yhdistyksen toiminnasta ja se toimitettiin lokakuussa 2017. Yhdistys haki vuoden aikana apurahaa kirjallisuuden hankintaan ja opetusmateriaalien laadintaan Otavan kirjasäätiöltä, OKM:n kulttuurinen ulkosuomalaistoiminta tai suomalais-ugrilainen kulttuuriyhteistyö Venäjän kanssa – ohjelmasta sekä WSOY:n kirjallisuussäätiöltä. Apurahoja ei saatu: Apurahoista päättävien painotukset olivat toisaalla.

Yhteistyö Opetushallituksen kanssa on ollut kuluneen toimintavuoden aikana hyvin aktiivista eritoten opetussuunnitelmasuositustyötä tehdessä. Olemme myös osallistuneet Opetushallituksen elokuussa 2018 järjestettävien koulutuspäivien sisällön suunnitteluun ja pyrkineet tässä työssä ottamaan huomioon mahdollisimman monen Suomi-koulun opettajan jatkokoulutuksen tarpeet.

Opetushallituksen lisäksi olemme pitäneet toimintavuoden aikana tiiviisti yhteyttä kaikkiin Suomessa toimiviin ulkosuomalaisten asioita ajaviin järjestöihin.

Helsingissä 31.7.2018

Veera Toivonen, puheenjohtaja